HU Az Európai Unió Hivatalos Lapja C 126/42

A Régiók Bizottsága véleménye – Javaslat a hulladékszállításról szóló rendelet módosítására irányuló rendeletre

2014/C 126/11

I. POLITIKAI AJÁNLÁSOK

A RÉGIÓK BIZOTTSÁGA

Általános szempontok

1. megítélése szerint a hulladékszállítás a hulladékokról szóló szabályozás egyik legfontosabb területe, ahol jobban érvényt kell szerezni a végrehajtásnak. Egyes tagállamokban a hulladékszállítás megfelelően ellenőrzött, más országokban azonban nem ez a helyzet, ennek eredményeként pedig megjelenik az ellenőrzés engedékenysége alapján történő útvonalválasztás („port hopping”). Egyértelmű bizonyítékok vannak olyan illegális hulladékszállításokra, amelyek közvetlenül ellentmondanak a Bázeli Egyezménynek és a hulladékszállításról szóló rendeletnek, különösen a veszélyes hulladékok (mint az elektromos és elektronikus berendezések hulladékai) újrahasznosítási célú, OECD-n kívülre történő kivitele vonatkozásában, valamint a nem veszélyes hulladékok fejlődő országokba való kivitele esetében, ahol a hulladék ártalmatlanítása vagy kezelése környezetvédelmi szempontból nem megfelelő módon történik;

2. megjegyzi, hogy az IMPEL-TFS (1) 22 tagállammal közösen végzett ellenőrzései 3 454 szállítmányból 863 esetben találtak szabálytalanságot, tehát az előírásoknak nem megfelelő szállítmányok aránya 25%-ra tehető.

3. hangsúlyozza, hogy a hulladékszállításról szóló rendelet hatékony érvényesítése a következőkhöz járul majd hozzá: — az utólagos kármentesítés és visszaszállítás költségeinek megtakarítása; — a magas színvonalú újrafeldolgozás egyenlő feltételei európai és globális szinten; — az illegális hulladékszállítás lerakásából vagy a követelményeknek meg nem felelő létesítményekben történő kezelésből származó súlyos környezeti és egészségügyi problémák megelőzése a célországokban; — a hulladékok – köztük a veszélyes hulladék – magas színvonalú szétválogatásának és újrafeldolgozásának előmozdítása az EU-n belül, hozzájárulva ezzel az erőforrás-hatékonyságra irányuló EU-kezdeményezés céljaihoz, valamint az EU hulladékkezelési ágazatában megvalósuló gazdasági növekedéshez és munkahelyteremtéshez; — elkerülhetővé válik az értékes másodlagos nyersanyagok illegális exportja, mely ellentétes az EU nyersanyag-politikai kezdeményezésének céljaival; — annak biztosítása, hogy teljesüljenek az EU gyűjtéssel, feldolgozással és újrahasznosítással kapcsolatban (pl. az elektromos és elektronikus berendezések hulladékairól, az elhasználódott járművekről, valamint az elemekről és akkumulátorokról szóló irányelvben) mennyiségileg meghatározott célkitűzései;

4. hasznosnak tartja az előzetes („upstream”) ellenőrzést a hulladéktermelők és a hulladékgyűjtők telephelyein a kikötőkre nehezedő nyomás csökkentése érdekében;

5. szoros és aktív együttműködést sürget a hulladék- és erőforrás-gazdálkodási iparág részéről, mivel az illegális szállítmányok korlátozása előnyös azon uniós hulladékkezelő vállalatok számára, amelyek megfelelő környezetvédelmi módszereket alkalmaznak;

6. rámutat a javasolt módosításokról folytatott nyilvános konzultáció eredményére, mely szerint a válaszadók 90%-a támogatta, hogy uniós jogi előírások szabályozzák a hulladékszállítást;

A hulladékszállítás ellenőrzésének megtervezése

7. üdvözli az ellenőrzési tervek kötelezővé tételére vonatkozó javaslatot, beleértve a kötelező tartalom egész EU-ra történő meghatározását annak érdekében, hogy az összes tagállamban elő lehessen mozdítani az ellenőrzések rendszeres és következetes tervezését. Az ellenőrzés megfelelő megtervezése segíteni fogja a hatóságokat abban, hogy hatékonyabb ellenőrzéseket végezzenek;

8. megjegyzi, hogyha az egyik tagállamban nem megfelelő a végrehajtás, az további költségekhez és teendőkhöz vezethet egy másik tagállamban, tehát közös érdek fűződik a harmonizált vizsgálati eljárások kidolgozásához, valamint a határokon átívelő együttműködés és információcsere javításához;

9. emlékeztet arra, hogy az ellenőrzési tervek az IMPEL hulladékszállítási ellenőrzésekre vonatkozó útmutatásának kulcsfontosságú elemei, (2) ugyanakkor figyelmeztet arra, hogy a személyzeti erőforrásoknak az ellenőrzések tervezéséhez való rendelése nem csökkentheti az ellenőrzések lefolytatására rendelkezésre álló személyzeti erőforrásokat;

10. egyetért a javaslattal, mely szerint az ellenőrzési terveknek az adott tagállam teljes földrajzi területét le kell fedniük, ugyanakkor további kiegészítést javasol, mely lehetővé teszi az ellenőrzések regionális alapú elvégzését;

11. sürgeti, hogy a tervek tartalmazzanak mérhető célokat is, összhangban a meglévő legjobb gyakorlattal, mely biztosítja, hogy a teljesítményt döntéshozók értékelhessék;

12. határozottan támogatja azt az előírást, amely szerint az ellenőrzési terveknek tartalmazniuk kell egy olyan kockázatelemzést, mely kiterjed a konkrét hulladéktípusokra és az illegális szállítmányok konkrét forrásaira, illetve figyelembe veszi a rendőri szervek vizsgálataiból származó bizalmas adatokat, továbbá arra biztatja az illetékes hatóságokat, hogy az ellenőrzésre rendelkezésre álló korlátozott forrásoknak a prioritások függvényében történő minél jobb felhasználása érdekében hajtsák végre az IMPEL ezzel kapcsolatos ajánlásait;

13. úgy ítéli meg, hogy az IMPEL ajánlásaival összhangban a vízi szállításnak is szerepelnie kellene az ellenőrzési tervekben;

14. kéri az Európai Bizottságot, hogy készítse el a vámkódok és a hulladékkódok megfeleltetési táblázatát, hogy a vámhatóságok által használt nemzetközi vámtarifakódokat lehessen használni a kiemelt kockázatú szállítmányok ellenőrzésre való kiválasztásához;

Az ellenőrzési tervek közzététele

15. osztja a Tanács által felvetett aggályokat, (3) melyek szerint az ellenőrzési tervek közzététele az illegális hulladékszállításban érdekelteknek kedvezhet. Ezért úgy ítéli meg, hogy az ellenőrzési terveket stratégiai, és nem operatív szinten kellene közzétenni;

16. elismeri, hogy a helyi és regionális önkormányzatok polgáraik érdekében kötelesek gondoskodni arról, hogy az újrafelhasználás, újrafeldolgozás, újrahasznosítás vagy ártalmatlanítás céljából közreműködésükkel elhelyezett anyagok kezelése oly módon történjen, mely tiszteletben tartja a környezetet és az emberi egészséget. A polgárok újrahasznosítási és hulladékkezelési rendszerekkel való aktív együttműködését hátrányosan befolyásolja az a tudat, hogy az illegálisan szállított hulladék kezelése környezetkárosító módon történik;

17. ezért szorgalmazza, hogy tegyenek közzé éves jelentést az elvégzett ellenőrzésekről, azok eredményéről és a kirótt büntetésekről;

A bizonyítási teher megfordítása

18. üdvözli a javaslatot, mely a szállítót kötelezi annak bizonyítására, hogy egy állítólag újrahasználatra exportált tétel teljes mértékben alkalmas a rendeltetésszerű használatra. Ez a helyzet az elektromos és elektronikai berendezések (és nem az elektromos és elektronikus berendezések hulladékai), valamint a gépkocsik (és nem az elhasználódott járművek) esetében. A teher megfordításának segítenie kell az ellenőrző hatóságokat a nem működő tételek, például a hulladék illegális kivitelének azonosításában, mely tételeket egyébként a követelményeknek meg nem felelő újrahasznosításra vagy kezelésre szántak az EU-n kívül. Ezeket a tételeket európai létesítményben kellene kezelni, hogy elkerüljük az értékes nyersanyagok kikerülését, és egyúttal védjük a környezetet és az emberek egészségét a harmadik országokban;

19. üdvözli azt a javaslatot, mely szerint újrahasznosításra szánt szállítás esetén, ha felmerül az illegális hulladékszállítás gyanúja, az illetékes hatóság bizonyítékot kérhet a szállítmányért felelős személytől a célországban alkalmazandó hulladékkezelési módszerekről, technológiákról és előírásokról. Továbbá úgy véli, hogy ezt a hulladékszállításról szóló rendelet hatálya alá tartozó valamennyi vonatkozó szállítás esetére be kellene vezetni, illetve minden újrahasznosítás végcélját közzé kellene tenni az átláthatóság és a lakosság hulladék- és erőforrásláncba vetett bizalmának növelése érdekében;

Elektronikus adatátvitel

20. támogatja az elektronikus adatátvitel kifejlesztését a hulladékszállítás terén, melynek révén biztos adatbázissal rendelkezhetnénk a szállítmányok elektronikus bejelentéséről, mely tartalmazná az anyag szállítóit, fuvarozóit, kereskedőit és a végső rendeltetési helyet, valamint kiemeli, hogy ennek előkészítése során fontos széles körű konzultációt folytatni a helyi és regionális önkormányzatokkal és más érdekelt felekkel;

21. fenntartja, hogy egy ilyen adatbanknak hozzáférhetőnek kell lennie valamennyi illetékes hatóság (környezetvédelmi felügyelőségek, vámhivatal, rendőrség) számára, és tartalmaznia kell a vizsgálati eredményeket, hogy segítse a hatóságokat az ellenőrzések célzottabbá tételében;

22. megjegyzi, hogy négy ország már alkalmaz elektronikus adatátvitelt a hulladékok bejelentésére, (4) amely a becslések szerint, ha az egész EU-ban alkalmazzák, évente több mint 40 millió euró megtakarítást eredményezhet a vállalkozások számára az adminisztratív terhek tekintetében, (5) és hogy az adminisztratív terhekkel foglalkozó magas szintű munkacsoport megítélése szerint ezt az adatcserét az összes tagállamnak alkalmaznia kellene;

Egyéb kérdések

23. megismétli, hogy a hulladékszállításról szóló rendelet módosításának kiegészítő intézkedéseként nagyon fontos az IMPEL további erősítése, mely megfelelő hosszú távú pénzügyi támogatást biztosít a hálózatnak, hogy tovább növekedjen a rendszeres szakértői ellenőrzések száma, illetve hogy az IMPEL többet tegyen a bevált gyakorlatok feltérképezéséért és azok terjesztéséért a helyi és regionális szintre történő kiterjesztése mellett; (6)

24. ismételten kéri az Európai Bizottságot, hogy terjessze elő a környezetvédelmi ellenőrzések és felügyelet általános uniós jogi keretét, mely tartalmazza az Európai Bizottság ellenőrzési hatásköreit, hogy ezáltal támogassa a helyi és regionális önkormányzatok szerepét az uniós környezetvédelmi jogszabályok végrehajtásában, illetve csökkentse az eltérő vagy hiányzó ellenőrzési rendszerek miatti tisztességtelen versenyt és biztosítsa a méltányosságot a jogi fellépés során; (7)

Szubszidiaritás, arányosság, jobb szabályozás

25. emlékeztet arra, hogy a környezetvédelmi politika olyan terület, ahol a hatáskör megosztott az EU és a tagállamok között, így itt alkalmazni kell a szubszidiaritás elvét;

26. rámutat arra, hogy a hulladékszállítás nemzetközi szinten történik, és ha a tagállamok nem ugyanúgy hajtják végre és juttatják érvényre a jogszabályokat, nem lehet majd sem egyenlő versenyfeltételeket teremteni, sem pedig kezelni az emberi egészségre és a környezetre veszélyt jelentő kockázatokat. Ennélfogva úgy véli, hogy szükség van az EU-szintű fellépésre;

27. hangsúlyozza, hogy az elektronikus adatcserének az Európai Bizottság felhatalmazáson alapuló jogi aktusa révén történő végrehajtása során teljes mértékben figyelembe kell venni, hogy mindez milyen következményekkel jár a helyi és regionális önkormányzatok hatásköreire nézve. Ezért a felhatalmazáson alapuló jogi aktusok előterjesztése előtt közvetlenül konzultálni kell a helyi és regionális önkormányzatokkal vagy ezek képviselőivel.

II. MÓDOSÍTÁSOKRA VONATKOZÓ AJÁNLÁSOK

1. módosítás

COM(2013) 516 final, 1. cikk 2. bekezdés – 1013/2006/EK rendelet, 26. cikk, új (5) bekezdés

Indokolás

Megfelelő módon konzultálni kell az illetékes helyi és regionális önkormányzatokkal szakértői szinten. Egyablakos rendszer már létezik a vámnyilatkozatok számára, illetve a tengeri közlekedésre vonatkozóan. Az adatokhoz minden hivatalnak hozzá kell tudnia férni, ideértve a rendőrséget, a vámhatóságot, az ellenőrző szerveket és a kikötői hatóságokat.

2. módosítás

COM(2013) 516 final, 1. cikk 3. bekezdés b) pont – 1013/2006/EK rendelet, 50. cikk, új (2a) bekezdés beillesztése

Az Európai Bizottság által javasolt szöveg Az RB módosítása A tagállamok biztosítják, hogy illetékes hatóságaik terveket dolgozzanak ki az e rendeletnek való megfelelés ellenőrzésének rendjéről. Ezeknek a terveknek az adott tagállam teljes földrajzi területét le kell fedniük, és a (2) bekezdés alapján végrehajtott összes hulladékszállítmány-ellenőrzésre vonatkozniuk kell, egyaránt ideértve a létesítményeknél és a vállalkozásoknál, a közúti és a vasúti szállítmányokon, valamint a kikötőkben található szállítmányokon végzett ellenőrzéseket. A terveknek tartalmazniuk kell: A tagállamok biztosítják, hogy illetékes hatóságaik terveket dolgozzanak ki az e rendeletnek való megfelelés ellenőrzésének rendjéről. Ezeknek a terveknek az adott tagállam teljes földrajzi területét le kell fedniük a megfelelő szinteken, biztosítva a tervek összehangolását ott, ahol több ellenőrzési tervet is kidolgoztak, és a (2) bekezdés alapján végrehajtott összes hulladékszállítmány-ellenőrzésre vonatkozniuk kell, egyaránt ideértve a létesítményeknél és a vállalkozásoknál, a közúti és a vasúti szállítmányokon, valamint a kikötőkben található szállítmányokon végzett ellenőrzéseket. A terveknek tartalmazniuk kell: (a) a hulladékszállítmányok ellenőrzésének stratégiáját és céljait, utalással a szükséges humán-, pénzügyi és más erőforrásokra; a) a hulladékszállítmányok ellenőrzésének stratégiáját és céljait, melyek mérhetőek, utalással a szükséges humán-, pénzügyi és más erőforrásokra; (b) olyan kockázatelemzést, amely kiterjed a konkrét hulladéktípusokra és az illegális hulladékszállítmányok konkrét forrásaira, és figyelembe veszi a bizalmas helyről, például a rendőri szervek vizsgálataiból és a büntetőjog hatálya alá tartozó tevékenységek elemzéséből származó információkat is; b) olyan kockázatelemzést, amely kiterjed a konkrét hulladéktípusokra és az illegális hulladékszállítmányok konkrét forrásaira, és figyelembe veszi a bizalmas helyről, például a rendőri szervek vizsgálataiból és a büntetőjog hatálya alá tartozó tevékenységek elemzéséből származó információkat is; (c) a prioritásokat, valamint annak bemutatását, hogy a stratégiák, a célkitűzések és a kockázatelemzés alapján hogyan történt e prioritások kiválasztása; c) a prioritásokat, valamint annak bemutatását, hogy a stratégiák, a célkitűzések és a kockázatelemzés alapján hogyan történt e prioritások kiválasztása; (d) a hulladéktelepeken, a közúti és a vasúti szállítmányokon, valamint a kikötőkben található szállítmányokon elvégezni tervezett ellenőrzések számára és típusára vonatkozó információkat; d) a hulladéktelepeken, a közúti, a légi, a vízi és a vasúti szállítmányokon, valamint a kikötőkben található szállítmányokon elvégezni tervezett ellenőrzések számára és típusára vonatkozó információkat a kockázatelemzés és a prioritások alapján; (e) a feladatoknak a hulladékszállítmányok ellenőrzésében részt vevő összes hatóság közötti felosztását; e) a feladatoknak a hulladékszállítmányok ellenőrzésében részt vevő összes hatóság közötti felosztását; (f) az ellenőrzésekben részt vevő különböző hatóságok közötti együttműködés módjait; továbbá f) az ellenőrzésekben részt vevő különböző hatóságok közötti eredményes és hatékony együttműködés módjait; továbbá (g) az ellenőrök számára a hulladékkezeléssel és a hulladékszállítással összefüggő műszaki és jogi kérdésekről nyújtandó továbbképzések iránti igények felmérését, valamint a rendszeres továbbképzési programok megszervezésével kapcsolatos feladatokat. g) az ellenőrök számára a hulladékkezeléssel és a hulladékszállítással összefüggő műszaki és jogi kérdésekről nyújtandó továbbképzések iránti igények felmérését, valamint a rendszeres továbbképzési programok megszervezésével kapcsolatos feladatokat; h) egy kommunikációs, illetve egy a szabályozott közösséget és a nagyközönséget bevonó, szabálykövetést előmozdító stratégiát, valamint i) tájékoztatást arról, hogy a szabályozott közösség és a nagyközönség hogyan tudja bejelenteni a gyanús eseteket egy előre kijelölt hivatalnak (közérdekű bejelentés). A terveket legalább évente felül kell vizsgálni, és szükség szerint aktualizálni kell. A felülvizsgálat keretében értékelni kell, hogy milyen mértékben teljesültek a tervek célkitűzései, illetőleg kerültek végrehajtásra a tervek más elemei. A terveket legalább évente felül kell vizsgálni, és szükség szerint aktualizálni kell. A felülvizsgálat keretében értékelni kell, hogy milyen mértékben teljesültek a tervek célkitűzései, illetőleg kerültek végrehajtásra a tervek más elemei. A terveket az illetékes hatóság a környezeti információkhoz való nyilvános hozzáférésről szóló, 2003. január 28-i 2003/4/EK európai parlamenti és tanácsi irányelvnek megfelelően nyilvánosan hozzáférhetővé teszi. (8)26. o. A tervek stratégiai áttekintését az illetékes hatóság a környezeti információkhoz való nyilvános hozzáférésről szóló, 2003. január 28-i 2003/4/EK európai parlamenti és tanácsi irányelvnek megfelelően állandó jelleggel, elektronikus formában is nyilvánosan hozzáférhetővé teszi. (9) A tagállamok biztosítják, hogy az ebben a cikkben említett tervek szerint elvégzett ellenőrzések eredményeit, az ezek következtében az illetékes hatóságok által hozott kiigazító intézkedéseket, az illegális szállításban közreműködő szereplők nevét, valamint a kirótt büntetéseket állandó jelleggel, elektronikus formában is elérhetővé teszik a közvélemény számára.

Indokolás

Néhány tagállamban az egyes régiók feladata a saját ellenőrzési terv kialakítása, ezért ezeket össze kell hangolni ahhoz, hogy a teljes földrajzi területet lefedjék. A mérhető célok beillesztése összhangban lenne a tagállamokban meglévő legjobb gyakorlattal, illetve segít abban, hogy az ellenőrzési terv hatékonyságát értékelhessék a döntéshozók. A vízi utakat és a légi közlekedést is be kell vonni, mivel ez is a hulladékszállítás egyik módja. A hulladék- és erőforrás-gazdálkodási ágazatnak és a nagyközönségnek is szerepe lehet a hulladékszállítási előírások betartásának biztosításában, és fontos, hogy a köz érdekében be tudják jelenteni a gyanús eseteket egy megfelelő hivatalnak, anélkül hogy zaklatástól vagy megtorlástól kellene tartaniuk. Egyértelműen ki kell mondani, hogy az ellenőrzések típusának és számának a b) és a c) pontban hivatkozott kockázatelemzésen és prioritásokon kell alapulnia. Az ellenőrzések eredményeinek közzététele szükséges annak bizonyításához, hogy a rendeletet végrehajtották, illetve ahhoz, hogy fenntartsuk a lakosság hulladékgazdálkodásba vetett bizalmát. A terveknek csak egy stratégiai áttekintését kellene közzétenni, mivel a részletesebb tájékoztatás hasznára lehet azoknak, akik megpróbálják elkerülni a szállítmányok ellenőrzését.

3. módosítás

1013/2006/EK rendelet, 50. cikk, (5) bekezdés

Az Európai Bizottság által javasolt szöveg Az RB módosítása Az Európai Bizottság nem javasol módosítást az 1013/2006/EK rendelet 50. cikke (5) bekezdésének jelenlegi szövegében. Az 1013/2006/EK rendelet 50. cikke (5) bekezdésének jelenlegi szövegében az alábbi módosítást javasoljuk: A tagállamok két- vagy és többoldalúan együttműködnek egymással az illegális szállítások megelőzésének és felderítésének megkönnyítése érdekében. Információt cserélnek a hulladékszállítmányokról és megosztják egymással a jogszabály-érvényesítési intézkedésekkel kapcsolatos ismereteiket. Az Európai Bizottság erre a célra közös platformot hoz létre a tagállamok részvételével.

Indokolás

Az együttműködés jelenleg önkéntes, és a legfontosabb tagállamok nem vesznek részt benne. Az illegális nemzetközi szállítmányok ellen csak akkor lehet felvenni a harcot, ha minden tagállam együttműködik, ezért van szükség a közös platformra.

Kelt Brüsszelben, 2014. január 30-án. a Régiók Bizottsága elnöke Ramón Luis VALCÁRCEL SISO

(1) A környezetvédelmi jog végrehajtásával és betartatásával foglalkozó hálózat (Network for the Implementation and Enforcement of Environmental Law) keretei között működő, a tagállamok között megvalósuló hulladékszállítással foglalkozó csoport (Transfrontier Shipment of Waste Cluster – IMPEL-tfs).

(2) IMPEL (2012): Doing the right thing for waste shipment inspections [A hulladékszállítások ellenőrzésének megfelelő módja].

(3) Környezetvédelmi Tanács, 2013. október 14.

(4) European Date Interchange for waste notification (EUDIN).

(5) Az Európai Bizottság adminisztratív terhekkel foglalkozó, független érdekelt felekből álló magas szintű csoportja (2009): A magas szintű csoport véleménye – Az adminisztratív terhek csökkentése, a környezetvédelem mint kiemelt terület.

(6) CdR1119/2012 fin.

(7) CdR 593/2013 fin, CdR 1119/2012 fin, CdR164/2010 fin.

(8) HL L 41., 2003.2.14., 26. o.

(9) HL L 41., 2003.2.14., 26. o.